KOMISIJOS ATASKAITA EUROPOS PARLAMENTUI IR TARYBAI dėl EŽŪGF išlaidų Išankstinio perspėjimo sistema Nr. 5/2013 /* COM/2013/0448 final */





TURINYS 1........... Įvadas…………………………………………………………………………………3 2........... EŽŪGF asignuotosios įplaukos....................................................................................... 3 3........... Pastabos dėl preliminaraus 2013 m. EŽŪGF biudžeto vykdymo...................................... 4 4........... EŽŪGF asignuotųjų įplaukų panaudojimas....................................................................... 6 5........... Išvados.......................................................................................................................... 7 1 priedas || Preliminarus EŽŪGF asignavimų panaudojimas iki 2013 03 31 1. Įvadas 1 priede pateikiamas faktinio biudžeto vykdymo 2012 m. spalio 16 d. – 2013 m. kovo 31 d. laikotarpiu duomenų palyginimas su išlaidų įvertinimu pagal rodiklį, nustatytą pagal Tarybos reglamento (EB) Nr. 1290/2005[1] 20 straipsnio nuostatas. 2. EŽŪGF asignuotosios įplaukos Remiantis Tarybos reglamento (EB) Nr. 1290/2005 dėl bendrosios žemės ūkio politikos finansavimo 34 straipsnio taisyklėmis, įplaukos, gautos ištaisius finansines klaidas pagal sprendimus dėl sąskaitų atitikties patvirtinimo, įplaukos, gautos susigrąžinus sumas dėl pažeidimų, ir įplaukos, gautos taikant pieno mokestį, yra laikomos įplaukomis, asignuotomis EŽŪGF išlaidoms finansuoti. Pagal šias taisykles asignuotosios įplaukos gali būti naudojamos bet kokioms EŽŪGF išlaidoms finansuoti. Nepanaudota tokių įplaukų dalis bus automatiškai perkelta į kitus finansinius metus[2]. Į 2013 m. EŽŪGF biudžetą įtraukti Komisijos paskutiniai numatomų rinkos priemonių ir tiesioginės pagalbos išlaidų finansavimo poreikio įverčiai ir asignuotųjų įplaukų, kurias buvo tikimasi gauti per atitinkamus finansinius metus, bei iš ankstesnių finansinių metų perkelto nepanaudotų asignuotųjų įplaukų likučio įverčiai. Pasiūlyme dėl EŽŪGF asignavimų sumos, kuri turi būti numatyta 2013 m. biudžete, Komisija atsižvelgė į visas numatomas asignuotąsias įplaukas ir 2013 m. biudžeto projekte paprašė skirti asignavimų sumą, kuri apskaičiuota numatomą asignuotųjų įplaukų sumą atėmus iš numatomų poreikių sumos. Biudžeto valdymo institucija priėmė naująjį EŽŪGF biudžetą, į kurį įtrauktos numatomos asignuotosios įplaukos. Sudarant 2013 m. biudžetą, Komisijos skaičiavimais turimos asignuotosios įplaukos siekė 1 533 mln. EUR. Konkrečiai: – apskaičiuota, kad asignuotosios įplaukos, kurias numatyta gauti 2013 finansiniais metais, sudarys 628 mln. EUR. 389 mln. EUR ir 161 mln. EUR sumas atitinkamai tikėtasi gauti ištaisius klaidas po sąskaitų atitikties patvirtinimo ir susigrąžinus sumas dėl pažeidimų. Apskaičiuota, kad įplaukos iš pieno mokesčio sudarys 78 mln. EUR; – apskaičiuota, kad iš 2012 į 2013 finansinius metus turėtų būti perkelta 905 mln. EUR asignuotųjų įplaukų (įskaitant Cukraus pramonės restruktūrizavimo fondo likutį, kuris, remiantis skaičiavimais, sudarys 675 mln. EUR). Šias 2013 m. biudžete numatomas 1 533 mln. EUR įplaukas Komisija skyrė dviem schemoms. Konkrečiai: – 500 mln. EUR skirta vaisių ir daržovių sektoriaus gamintojų organizacijų veiklos fondams, o – 1 033 mln. EUR – bendrosios išmokos schemai. Šioms dviem schemoms biudžeto valdymo institucija pagal Komisijos pasiūlymą galiausiai patvirtino atitinkamai 267 mln. EUR ir 30 635 mln. EUR asignavimų. Pirmiau minėtų patvirtintų asignavimų ir asignuotųjų įplaukų suma atitinka bendrą 767 mln. EUR numatytų asignavimų gamintojų organizacijų veiklos fondams vaisių ir daržovių sektoriuje ir 31 668 mln. EUR bendrosios išmokos schemai įvertį. 1 priede, kuriame pateikiami preliminarūs 2013 m. biudžeto vykdymo rezultatai iki 2013 m. kovo 31 d., nurodyti biudžeto asignavimai pagal straipsnius vaisių ir daržovių sektoriui ir atsietajai tiesioginei pagalbai yra patvirtinti asignavimai šioms dviem schemoms ir sudaro atitinkamai 611 mln. EUR ir 38 076 mln. EUR, neskaitant pirmiau minėtų asignuotųjų įplaukų. Kartu su šiems sektoriams asignuotomis įplaukomis 2013 m. biudžete numatyti asignavimai vaisių ir daržovių sektoriui iš viso sudaro 1 111 mln. EUR, o atsietajai tiesioginei pagalbai – 39 109 mln. EUR. 3. Pastabos dėl preliminaraus 2013 m. EŽŪGF biudžeto vykdymo 1 priede pateikiami duomenys apie preliminarų biudžeto vykdymą 2012 m. spalio 16 d. – 2013 m. kovo 31 d. Šis vykdymo lygis lyginamas su išlaidų įvertinimu, parengtu remiantis rodikliu, nustatytu pagal Tarybos reglamento (EB) Nr. 1290/2005 20 straipsnio nuostatas. Toliau trumpai aptariami tam tikri biudžeto straipsniai, kuriuos vykdant nustatyti didžiausi faktinio ir numatyto 2013 m. biudžeto vykdymo skirtumai. 3.1. Rinkos priemonės Remiantis 2013 m. kovo 31 d. rodikliu, intervencijai žemės ūkio rinkose finansuoti panaudota 95,4 mln. EUR daugiau lėšų, nei patvirtinta biudžeto asignavimų. Šis skirtumas – tai grynasis panaudojimo modelių, visų pirma vaisių ir daržovių sektoriuje ir vykdant maisto programas, poveikis. 3.1.1. Maisto programos (- 45,6 mln. EUR) Lėtesnis nei remiantis rodikliu numatytas asignavimų, numatytų labiausiai nepasiturintiems asmenims skirtai schemai, naudojimas susijęs su dabartiniais neaiškumais dėl schemos ateities; todėl dauguma valstybių narių 2013 m. schemos vykdymą atidėjo vėlesniems metų mėnesiams. Akivaizdu, kad 2013 m. yra paskutiniai šios schemos metai, todėl valstybės narės stengiasi 2013 m. įvykdyti visą programos biudžetą; taigi Komisija mano, kad šis skirtumas tik laikinas. 3.1.2. Vaisiai ir daržovės (+ 172,8 mln. EUR, palyginti su patvirtintais asignavimais) Kalbant apie patvirtintus asignavimus, šių asignavimų panaudojimo lygį pirmiausia lemia išlaidos, susijusios su gamintojų organizacijų veiklos fondų schema, kuri yra finansuojama iš patvirtintų biudžeto asignavimų ir iš 2013 m. biudžete šiai schemai skirtų įplaukų (daugiau informacijos pateikta 2 dalyje). Toks asignavimų vykdymo lygis gautas laikotarpio iki 2013 m. kovo 31 d. rodiklį pritaikius patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. Šiuo metu Komisija mano, kad visų šiam sektoriui skirtų asignavimų pakaks valstybių narių 2013 m. numatytoms išlaidoms padengti. 1 priedo preliminaraus asignavimų panaudojimo lentelėje išnašoje „*“ parodyta, kokia būtų padėtis 2013 m. kovo 31 d. rodiklį pritaikius visai šiam sektoriui finansuoti numatytų asignavimų sumai. Kaip nurodyta 2 dalyje, visą numatomo šio sektoriaus finansavimo sumą sudaro 611 mln. EUR patvirtintų biudžeto asignavimų ir šiam sektoriui asignuotos įplaukos, kurios turėtų siekti 500 mln. EUR. Todėl rodiklį pritaikius visai šiam sektoriui finansuoti numatytai 1 111 mln. EUR sumai, asignavimai būtų viršyti 16,9 mln. EUR. Tai galima paaiškinti nuolat didėjančiu asignavimų, skirtų pagalbai gamintojų grupių preliminariam pripažinimui, panaudojimu. Komisija toliau atidžiai stebi su šiuo straipsniu susijusių asignavimų vykdymo pokyčius. 3.2. Tiesioginė pagalba Panaudotų biudžeto asignavimų tiesioginei pagalbai suma, palyginti su 2013 m. kovo 31 d. rodikliu, buvo 1 326,2 mln. EUR didesnė. 3.2.1. Atsieta tiesioginė pagalba (+1 221,2 mln. EUR, palyginti su patvirtintais asignavimais) Kalbant apie patvirtintus asignavimus, bendrosios išmokos schemos (BIS) asignavimai viršyti dėl to, kad laikotarpiu iki 2013 m. kovo 31 d. rodiklis pritaikytas patvirtintiems biudžeto asignavimams, į kuriuos neįtrauktos šiam sektoriui asignuotos įplaukos. 2013 m. kovo 31 d. BIS buvo vykdoma kiek greičiau – 97,5 % palyginti su 97,0 % 2012 m. Kita vertus, asignavimai, skirti vienkartinės išmokos pagal plotus schemai (VIPS) ir kitoms šio sektoriaus schemoms, naudojami lėčiau negu tikėtasi pagal rodiklį. Iš tiesų valstybės narės pagal VIPS iki šiol išmokėjo apie 92,6 % biudžete numatytų reikalingų lėšų, palyginti su 94,9 % tuo pat metu 2012 m. sumokėtų[3] 2011 m. išmokų. 1 priedo preliminaraus asignavimų panaudojimo lentelėje išnašoje „*“ parodyta, kokia būtų padėtis 2013 m. kovo 31 d. rodiklį pritaikius visai atsietai tiesioginei pagalbai finansuoti numatytų asignavimų sumai. Kaip nurodyta 2 dalyje, bendrą numatomo finansavimo šiai atsietai tiesioginei pagalbai sumą sudaro 38 076 mln. EUR patvirtintų biudžeto asignavimų ir šiai atsietai tiesioginei pagalbai asignuotos įplaukos, kurios, remiantis skaičiavimais, turėtų siekti 1 033 mln. EUR. Todėl, pritaikius rodiklį visai šiai atsietai tiesioginei pagalbai finansuoti numatytai 39 109 mln. EUR sumai, asignavimų panaudojimo perviršis sudarytų 234,4 mln. EUR. Šis skirtumas susidaro dėl to, kad BIS rodiklis grindžiamas vidutiniu 2010–2012 m. mokėjimų tempu ir sudaro 96,9 %, palyginti su faktiniu vykdymu iki 2013 m. kovo 31 d., kuris sudaro 97,5 %. Lyginant su 2013 m. vasario 28 d. padėtimi, BIS mokėjimo tempas sulėtėjo, o skirtumas tarp faktinio vykdymo ir rodiklio žymiai sumažėjo. Atsižvelgdama į tai šiuo metu Komisija mano, kad šis atsietos tiesioginės pagalbos asignavimų viršijimas gali būti laikomas laikinu, o patvirtintų asignavimų ir asignuotųjų įplaukų užteks faktiniam šio straipsnio vykdymui. 3.2.2. Kita tiesioginė pagalba (+ 105,6 mln. EUR) Greitesnis patvirtintų tiesioginei pagalbai skirtų asignavimų panaudojimas tiesiogiai susijęs su greitesniu nei pagal 2013 m. kovo 31 d. rodiklį numatytu mokėjimų tempu pagal tam tikras schemas, visų pirma priemokas už karves žindenes. Kita vertus, specialioji susietosios paramos schema pagal 68 straipsnį buvo vykdoma lėčiau nei numatyta remiantis rodikliu. Šiuo metu Komisija atidžiai stebi kitos tiesioginės pagalbos biudžeto vykdymą. 3.3. Žemės ūkio išlaidų auditas 3.3.1. Ankstesnių metų sąskaitų patvirtinimas (+66,0 mln. EUR) Iki 2013 m. kovo 31 d. valstybės narės nepranešė apie jokius su sąskaitų patvirtinimu susijusius finansinių klaidų ištaisymus, nes Komisija nepriėmė jokio sprendimo dėl sąskaitų patvirtinimo. Dabartinis vykdymo lygis susijęs su atitinkamu rodikliu 2013 m. kovo 31 d. Reikėtų pažymėti, kad Komisija 2013 m. taisomajame rašte pasiūlė atlikti finansinių klaidų ištaisymus, kurių suma –56 mln. EUR, remdamasi vidutiniu biudžeto vykdymu ankstesniais metais, nes tokių ištaisymų prognozuoti neįmanoma. Lapkričio mėn. sudarytame naujajame biudžeto projekte, nepavykus pasiekti susitarimo per pirmąjį taikinimą, ši suma padidinta iki −100 mln. EUR. Galiausiai, 2012 m. gruodžio 5 d. pasiekus susitarimą, biudžeto valdymo institucija priėmė 2013 m. biudžetą, kuriame galiausiai nustatyta −200 mln. EUR suma. Šiuo metu Komisija mano, kad numatomų finansinių klaidų ištaisymų, susijusių su jos sąskaitų patvirtinimo sprendimais ir su valstybių narių pagalbos mokėjimo terminų nesilaikymu, sumos nepakaks didesnei nei –200 mln. EUR sumai visiškai padengti. Komisijai reikės susidariusį didelį neigiamų biudžeto asignavimų trūkumą padengti perkeliant teigiamus biudžeto asignavimus iš kitų biudžeto punktų, kad 2013 m. galėtų uždaryti šį biudžeto punktą. 3.4. 11 ir 17 politikos sritys 3.4.1. Žuvininkystės rinkos (-21,6 mln. EUR) Šių biudžeto punktų rodiklis buvo nustatytas remiantis pradiniu šio sektoriaus įsipareigojimų planavimu, kurį buvo tikimasi atlikti 2013 m. kovo mėn. Tačiau dėl smulkių su terminais susijusių problemų kai kurie įsipareigojimai buvo įgyvendinti tik 2013 m. balandžio mėn., taigi, šis skirtumas yra akivaizdžiai laikinas. 4. EŽŪGF asignuotųjų įplaukų panaudojimas 1 priedo lentelėje pateiktais duomenimis, 2013 m. kovo 31 d. surinkta 272 mln. EUR asignuotųjų įplaukų, konkrečiai: – įplaukos dėl ištaisymų, grindžiamų sąskaitų atitikties patvirtinimo sprendimais, sudarė 107,9 mln. EUR; iki biudžetinių metų pabaigos numatoma gauti papildomų sumų; – įplaukos susigrąžinus sumas dėl pažeidimų sudarė apie 84,6 mln. EUR, o iki biudžetinių metų pabaigos numatoma gauti papildomų sumų, ir – šiuo metu surinkta didžioji dalis taikant pieno mokestį gautų įplaukų – apie 79,5 mln. EUR; Galiausiai, iš 2012 į 2013 m. perkelta 1 245,6 mln. EUR asignuotųjų įplaukų, įskaitant maždaug 755 mln. EUR likutį iš laikino Cukraus pramonės restruktūrizavimo fondo po to, kai iš jo išmokėtos visos mokėtinos sumos. Ši suma gerokai didesnė nei iš pradžių numatyta 905 mln. EUR suma. Todėl EŽŪGF išlaidoms finansuoti skirta asignuotųjų įplaukų suma 2013 m. kovo 31 d. buvo 1 517,6 mln. EUR. Šiuo metu Komisija yra apskaičiavusi, kad dar turi būti surinkta 356 mln. EUR asignuotųjų įplaukų (apskaičiuota, kad 2013 m. biudžete bus gauta 628 mln. EUR asignuotųjų įplaukų, iš kurių 272 mln. EUR jau surinkta). 5. Išvados Preliminarus 2013 m. EŽŪGF biudžeto asignavimų vykdymas iki 2013 m. kovo 31 d. rodo, kad mėnesinės kompensacijos valstybėms narėms maždaug 1 439,2 mln. EUR viršijo išlaidas pagal rodikliu grindžiamą biudžeto vykdymo lygį. Šį viršijimą daugiausia lėmė Komisijos suteiktas bendrasis leidimas nuo 2012 m. spalio 16 d. avansu mokėti tiesioginės pagalbos lėšas, todėl pagalba buvo išmokama sparčiau. Tikimasi, kad šis mokėjimo tempas sulėtės artėjant 2013 m. birželio 30 d. pagalbos mokėjimo terminui. Jau surinkta 1 517,6 mln. EUR asignuotųjų įplaukų; 2013 m. planuojama gauti dar 356 mln. EUR. Šiuo metu Komisija numato, kad turima asignuotųjų įplaukų suma ir per metus numatomų gauti įplaukų suma bus pakankamos gamintojų organizacijų veiklos fondų ir bendrosios išmokos schemos finansavimui padengti, kaip iš pradžių planuota sudarant 2013 m. biudžetą. [1] OL L 209, 2005 8 11, p. 1. [2] Europos Parlamento ir Tarybos reglamento (ES, Euratomas) Nr. 966/2012 Sąjungos bendrajam biudžetui taikomų finansinių taisyklių 14 straipsnyje nustatyta, kad vidaus asignuotąsias įplaukas galima perkelti į kitą laikotarpį tik vieniems metams. Todėl siekiant užtikrinti patikimą biudžeto valdymą, šios asignuotosios įplaukos paprastai naudojamos pirmiausia, prieš bet kokius patvirtintus susijusio biudžeto straipsnio asignavimus. [3] Atsietos tiesioginės pagalbos vykdymo lygis skaičiuojamas kaip procentinė biudžeto poreikių dalis, BIS schemos atveju įskaitant asignuotųjų įplaukų sumą.